Diari Oficial de la Generalitat Valenciana


Sumari del DOGV 4734, del 19-04-2004 (2004/3899)

DECRET 56/2004, de 16 d'abril, del Consell de la Generalitat, pel qual es modifica el Decret 99/1995, de 16 de maig, del Consell de la Generalitat, de reordenació del sistema retributiu corresponent al personal al servici de l'administració del Consell de la Generalitat i de les entitats autònomes que en depenen.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2004/04/16/56/dof/vci/html**

### Dades del document

Número de DOGV
:   4734

Data del DOGV
:   19-04-2004

Secció del DOGV
:   I. DISPOSICIONS GENERALS

Número del document
:   2004/3899


Data del document
:   16-04-2004

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * qualificació del personal
    * funcionari
    * salari
    * escala de salaris
    * renda complementària
    * legislació

DECRET 56/2004, de 16 d'abril, del Consell de la Generalitat, pel qual es modifica el Decret 99/1995, de 16 de maig, del Consell de la Generalitat, de reordenació del sistema retributiu corresponent al personal al servici de l'administració del Consell de la Generalitat i de les entitats autònomes que en depenen. [2004/3899]
  
Pel Decret 99/1995, de 16 de maig, del Consell de la Generalitat, es va reordenar el sistema retributiu corresponent al personal al servici de l'administració del Consell de la Generalitat i de les entitats autònomes que en depenen.
  
El decret citat exclou del seu àmbit d'aplicació el personal docent i sanitari, per tindre regulació pròpia en matèria de règim retributiu.
  
Amb posterioritat, mitjançant el Reial Decret 1950/1996, de 23 d'agost, es va realitzar el traspàs de funcions i servicis de l'administració de l'Estat a la Generalitat en matèria de mitjans personals al servici de l'administració de Justícia, el personal de la qual, en matèria de règim retributiu, es regix per normes pròpies, per la qual cosa, de la mateixa manera que al personal sanitari i docent, convé realitzar ara la seua exclusió de l'àmbit d'aplicació del Decret 99/1995.
  
Per mitjà del Decret 99/1995 es van reordenar les retribucions complementàries dels llocs de treball dependents de l'administració del Consell de la Generalitat, adequant la quantia del complement específic a cada lloc de treball.
  
Durant estos més de huit anys transcorreguts, el Consell de la Generalitat ha dut a terme un esforç continuat per a adaptar els seus servicis a les demandes de la societat, recaient principalment en el servidor públic el dit esforç.
  
L'Acord subscrit en data 23 de desembre de 2003 i ratificat el 21 de gener de 2004, per unanimitat, pels representants dels empleats públics integrants de la Mesa Sectorial de Funció Pública, a semblança d'acords aconseguits en altres sectors de l'administració, introduïx la creació d'un nou component del complement específic denominat compensatori i d'aplicació als empleats públics dependents de l'administració del Consell de la Generalitat.
  
Este acord comporta una modificació del Decret 99/1995, de 16 de maig, del Consell de la Generalitat, pel qual es va reordenar el sistema retributiu corresponent al personal al servici de l'administració del Consell de la Generalitat i de les entitats autònomes que en depenen, per la qual cosa, acreditada la prèvia negociació sindical, a proposta del conseller de Justícia i Administracions Públiques, oït el Consell Jurídic Consultiu de la Comunitat Valenciana i després de la deliberació del Consell de la Generalitat, en la reunió del dia 16 d'abril de 2004,
  
DECRETE
  
Article únic
  
S'afig l'article 8 en el Decret 99/1995, de 16 de maig, del Consell de la Generalitat, pel qual es va reordenar el sistema retributiu corresponent al personal al servici de l'Adminis-tració del Consell de la Generalitat i de les entitats autònomes que en depenen, amb la redacció següent:
  
?Es crea el component compensatori del complement específic. La quantia d'este component serà equivalent al 20 per cent de l'anualitat del complement de destinació que es perceba, i de la qual es detrauran les quantitats que, en concepte de complement de destinació, es perceben amb les pagues extraordinàries de juny i desembre, en virtut de la normativa bàsica estatal. Este component compensatori del complement específic es meritarà, per meitat, amb les mensualitats corresponents als mesos de març i setembre?.
  
DISPOSICIÓ TRANSITÒRIA
  
L'aplicació del 20 per cent contemplat en l'article 8 del Decret 99/1995, pel qual es crea el component compensatori del complement específic, es realitzarà l'any 2007.
  
En els anys 2004, 2005 i 2006, per a la determinació del component compensatori del complement específic, s'aplicaran els següents percentatges:
  
L'any 2004, el percentatge aplicable serà del 10 per cent.
  
L'any 2005, el percentatge aplicable serà del 13 per cent.
  
L'any 2006, el percentatge aplicable serà del 17 per cent.
  
DISPOSICIONS ADDICIONALS
  
Primera
  
Queda exclòs de l'àmbit d'aplicació establit en l'article 1 del Decret 99/1995, de 16 de maig, del Consell de la Generalitat, a més del personal docent i del personal al servici de les institucions sanitàries, el personal al servici de l'administració de Justícia.
  
Segona
  
S'autoritza la Conselleria d'Economia, Hisenda i Ocupació perquè dicte les normes i instruccions oportunes que considere necessàries en relació amb la meritació i liquidació del component compensatori, així com quantes altres estime convenients en l'exercici de les seues competències, per al desplegament del que disposa este decret.
  
DISPOSICIÓ FINAL
  
El que disposa el present decret tindrà efectes a partir del dia 1 de març de 2004.
  
Valencia, 16 d'abril de 2004
  
El president de la Generalitat,
  
FRANCISCO CAMPS ORTIZ
  
El conseller de Justícia i Administracions Públiques,


Còpia Permalink ELI